Dept. ontken spesiale badkamer vir Oscar PistoriusOscar Pistorius tydens verlede week se hofverrigtinge. Foto: Siphiwe Sibeko/Reuters/Pool “Die beplanning en bou van die badkamer en ander algemene instandhouding deur RC Civils-kontrakteurs het ŉ lang tyd gelede al begin,” het Manelisi Wolela, woordvoerder van die departement, gesê. “Dit is deel van ŉ drie jaar herstel- en instandhoudingsprogram en was veronderstel om al op 31 Mei 2014 klaar te wees – maande voor Oscar skuldig bevind is.” Volgens Wolela maak Pistorius van ŉ gemeenskaplike badkamer gebruik. City Press het Sondag berig dat die tronkowerhede alles in hulle mag doen om te verseker dat Pistorius goed versorg word terwyl hy in die tronk is. City Press het ook berig dat Pistorius na die tronk se B-seksie naby die hospitaalvleuel geskuif is. Die Tsjeggiese voortvlugtige Radovan Krejcir is glo een van Pistorius se bure. Volgens die berig het Krejcir glo sy eie televisie met DStv in sy sel. Pistorius is van sy vorige sel in die EF-seksie verskuif nadat die selle oorstroom het. Dit was glo die werk van Etienne Kabila, wat verhoorafwagtend is nadat hy glo sy halfbroer pres. Joseph Kabila van die DRK probeer omverwerp het. Wolela het bevestig dat Krejcir ŉ televisie in sy sel het. “Krejcir het toegang tot ŉ televisie maar het nie DStv nie. Etienne Kabila is deel van 20 DRK-gevangenes wat in aanhouding is. Wat hy gedoen het, is ‘n ou truuk deur gevangenes, om krane oop te maak en ŉ oorstroming te veroorsaak. Hy was berispe en is tans saam met ander gevangenes,” het Wolela gesê. Pistorius is op 21 Oktober tot vyf jaar tronkstraf gevonnis nadat hy aan strafbare manslag skuldig bevind is. Pistorius het sy vriendin, Reeva Steenkamp, op 14 Februarie 2013 doodgeskiet. Die staat het vroeër die week sy aansoek om verlof tot appèl ingedien. Die staat wil teen Pistorius se skuldigbevinding en vonnis appelleer. Pistorius se regspan het aangedui dat hulle die aansoek gaan teenstaan. Klik hier om alle vorige berigte te lees wat met die hofsaak verband hou.